b'\n_START_ARTICLE_\nAleksandr Borodin\n_START_PARAGRAPH_\nAleksandr Porfirjevit\xc5\xa1 Borodin [b\xc9\x99r\xc9\x90\xcb\x88d\xca\xb2in] (ven. \xd0\x90\xd0\xbb\xd0\xb5\xd0\xba\xd1\x81\xd0\xb0\xcc\x81\xd0\xbd\xd0\xb4\xd1\x80 \xd0\x9f\xd0\xbe\xd1\x80\xd1\x84\xd0\xb8\xcc\x81\xd1\x80\xd1\x8c\xd0\xb5\xd0\xb2\xd0\xb8\xd1\x87 \xd0\x91\xd0\xbe\xd1\x80\xd0\xbe\xd0\xb4\xd0\xb8\xcc\x81\xd0\xbd; 12. marraskuuta (J: 31. lokakuuta) 1833 Pietari \xe2\x80\x93 27. helmikuuta (J: 15. helmikuuta) 1887 Pietari) oli ven\xc3\xa4l\xc3\xa4inen taidemusiikin s\xc3\xa4velt\xc3\xa4j\xc3\xa4, joka ansaitsi kuitenkin elantonsa kemistin\xc3\xa4. H\xc3\xa4n kuului ven\xc3\xa4l\xc3\xa4isten s\xc3\xa4velt\xc3\xa4jien kansallismieliseen Viiden ryhm\xc3\xa4\xc3\xa4n.\n_START_SECTION_\nEl\xc3\xa4m\xc3\xa4\n_START_PARAGRAPH_\nBorodin syntyi Pietarissa gruusialaisen ruhtinaan Luka Stepanovit\xc5\xa1 Gedianovin aviottomana poikana, ja is\xc3\xa4 antoi rekister\xc3\xb6id\xc3\xa4 pojan palvelijansa Porfiri Borodinin lapseksi. H\xc3\xa4n kasvoi \xc3\xa4itins\xc3\xa4 luona Pietarissa ja sai monipuolisen sivistyskasvatuksen, johon kuului opetusta mm. useiden instrumenttien soitossa. Borodin erikoistui kuitenkin analyyttiseen kemiaan eik\xc3\xa4 harrastanut s\xc3\xa4velt\xc3\xa4mist\xc3\xa4 ennen vuotta 1863, jolloin Mili Balakirev alkoi opettaa h\xc3\xa4nt\xc3\xa4. Samana vuonna h\xc3\xa4n nai lahjakkaan nuoren pianistin Jekaterina Protopopovan. Pariskunnalle syntyi kolme tyt\xc3\xa4rt\xc3\xa4._NEWLINE_Vuonna 1869 Balakirev johti Borodinin ensimm\xc3\xa4isen sinfonian, ja samana vuonna Borodin aloitti jo toisen kirjoittamisen. Toisen sinfonian ensiesitys oli ep\xc3\xa4onninen, mutta Franz Liszt j\xc3\xa4rjesti sille esityksen Saksassa. Samana vuonna Borodin alkoi ty\xc3\xb6st\xc3\xa4\xc3\xa4 oopperaa Ruhtinas Igor, joka sis\xc3\xa4lt\xc3\xa4\xc3\xa4 tunnetut Polovetsilaistanssit. S\xc3\xa4velt\xc3\xa4minen oli kuitenkin hidasta kemian professuurin hoitamisen ohella, ja teos j\xc3\xa4i kesken s\xc3\xa4velt\xc3\xa4j\xc3\xa4n kuollessa syd\xc3\xa4ninfarktiin. Oopperan viimeisteliv\xc3\xa4t Nikolai Rimski-Korsakov ja Aleksandr Glazunov._NEWLINE_Borodin saavutti mainetta my\xc3\xb6s kemistin\xc3\xa4 ja ty\xc3\xb6skenteli mm. aldehydien ja kemiallisten sidosten parissa. H\xc3\xa4n luonnehti itsen\xc3\xa4\xc3\xa4n "sunnuntais\xc3\xa4velt\xc3\xa4j\xc3\xa4ksi" eik\xc3\xa4 ollut yht\xc3\xa4 tuottoisa kuin monet aikalaisensa, mutta useat h\xc3\xa4nen teoksistaan ovat yh\xc3\xa4 tunnettuja. Borodinin musiikki on lyyrist\xc3\xa4 ja harmonista. H\xc3\xa4nen tuotantoonsa kuuluu mm. sinfoninen runo Keski-Aasian aroilla, kaksi jousikvartettoa, kourallinen lauluja sek\xc3\xa4 pianos\xc3\xa4vellyksi\xc3\xa4. My\xc3\xb6s kolmas sinfonia j\xc3\xa4i s\xc3\xa4velt\xc3\xa4j\xc3\xa4lt\xc3\xa4 kesken.'